與孫自修祝和甫讀宛陵山谷詩
作者：程永奇
朝代：宋

paragraphs: 孫君出宛陵，梅詩獨不喜。
祝黄世通家，於此更訾毀。
暇日扣我門，相與求正始。
敢述過庭聞，用告二三子。
節拍貴詳緩，言語戒浮靡。
無因內金盤，遂厭古罍洗。
無惑變徵聲，雅樂成逆耳。
譬如學書人，牽率宗二米。
一觀繇羲帖，棄走却千里。
九方相神駿，肯與驪黄齒。
紛紛稗官說，而昧洙泗理。
世事難具陳，豈必在文士。
不鼓無成虧，吾欲師昭氏。